proxectonos/corpus_dominio_legal_administrativo_tmp huggingface dataset:
RESOLUCIÓN do 4 de marzo de 2008, da Dirección Xeral de Calidade e Avaliación Ambiental, pola que se publican as subvencións para a contratación de técnicos ambientais no ámbito dos sectores produtivos galegos concedidas e pagadas ao abeiro da Orde do 5 de xuño de 2007 (Diario Oficial de Galicia número 114, do 14 de xuño).
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 24/03/2008

De conformidade co establecido nos artigos 18 da Lei 38/2003, do 17 de novembro, xeral de subvencións, concordantes do seu regulamento, aprobado polo Real decreto 887/2006, do 21 de xullo, no artigo 15 da Lei 9/2007, do 13 de xullo, de subvencións de Galicia, e no artigo 13.2º da Orde do 14 de xuño de 2007, pola que se establecen as bases reguladoras e as condicións de subvencións para a contratación de técnicos ambientais no ámbito dos sectores produtivos galegos e se fai pública a convocatoria para o ano 2007, publícase un extracto das resolucións de concesión das axudas concedidas ao abeiro da devandita orde e, de conformidade cos requisitos exixidos na citada regulación, que foron obxecto de pagamento por esta dirección xeral na anualidade 2007.
Finalidade da axuda: todas estas axudas teñen como finalidade contribuír ao proceso de contratación, por parte dos beneficiarios, de técnicos ambientais no ámbito dos plans, programas, acordos ou convenios das administracións públicas, como instrumentos para promover a mellora ambiental dos sectores empresariais organizados que exercen a súa actividades ou teñen as súas unidades de traballo ou empresas no ámbito xeográfico de Galicia.
Norma reguladora: Orde do 14 de xuño de 2007 pola que se establecen as bases reguladoras e as condicións de subvencións para a contratación de técnicos ambientais no ámbito dos sectores produtivos galegos e se fai pública a convocatoria para o 2007 (DOG nº 114, do 14 de xuño).
Crédito orzamentario: para o exercicio 2007, 150.000 con cargo á aplicación orzamentaria 15.03.541D.481.1.
Empresas beneficiarias e importe da axuda pagada a cada unha delas expresada en euros, por orde alfabética:
Ver referencia pdf "05600D016P055.PDF"
Santiago de Compostela, 4 de marzo de 2008.
Joaquín Lucas Buergo del Río
Director xeral de Calidade e Avaliación Ambiental
ORDE do 5 de marzo de 2008 pola que se resolve a convocatoria de subvencións para o desenvolvemento dos proxectos de promoción de estilos de vida saudables nos concellos de Galicia.
CONSELLERÍA DE SANIDADE — III. OUTRAS DISPOSICIÓNS — 24/03/2008

Por Orde do 7 de novembro de 2007, da Consellería de Sanidade (DOG nº 228, do 26 de novembro), dítanse normas para a concesión de subvencións a proxectos de promoción de estilos de vida saudables nos concellos de Galicia.
O artigo 6 da citada norma establece que, examinadas pola comisión de valoración as solicitudes presentadas, se procederá á súa resolución mediante Orde da Consellería de Sanidade, en que será publicada no Diario Oficial de Galicia, en que se fará constar a contía das axudas concedidas.
Na súa virtude, esta consellería,
DISPÓN:
Artigo único.-Aprobar, denegar ou excluír os proxectos dirixidos aos concellos que se recollen no anexo desta orde, así como adxudicarlles as contías que se determinen nel.
Santiago de Compostela, 5 de marzo 2008.
María José Rubio Vidal
Consellería de Sanidade
DECRETO 46/2008, do 14 de marzo, polo que se nomea presidenta do Consello Consultivo de Galicia a María Teresa Conde-Pumpido Tourón.
PRESIDENCIA — II. AUTORIDADES E PERSOAL — 17/03/2008

De conformidade co establecido no artigo 10.1º da Lei 9/1995, do 10 de novembro, do Consello Consultivo de Galicia, vista a proposta formulada na súa reunión do día doce de marzo de dous mil oito,
Nomeo presidenta do Consello Consultivo de Galicia a María Teresa Conde-Pumpido Tourón.
Santiago de Compostela, catorce de marzo de dous mil oito.
Emilio Pérez Touriño
Presidente
CORRECCIÓN de erros.-Resolución do 9 de xaneiro de 2008, da Dirección Xeral de Relacións Laborais, pola que se dispón a inscrición no rexistro e a publicación, no Diario Oficial de Galicia, do convenio colectivo para o sector de Pompas Fúnebres de Galicia.
CONSELLERÍA DE TRABALLO — III. OUTRAS DISPOSICIÓNS — 12/03/2008

Advertido erro na devandita resolución, publicada no Diario Oficial de Galicia, número 37, do 21 de febreiro de 2008, é preciso facer a seguinte corrección:
Na páxina 2.875, onde di: «e pola parte social, por UGT e CC.OO.,», debe dicir: «e pola parte social, por UGT».
ORDE do 14 de febreiro de 2008 pola que se fixa o prezo de venda ao público da publicación: Atención sanitaria y nuevas necesidades poblacionales: inmigración y demanda.
CONSELLERÍA DE SANIDADE — III. OUTRAS DISPOSICIÓNS — 12/03/2008

A Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 51 sinala a obriga de que os prezos privados sexan fixados polas consellerías correspondentes, logo de informe favorable da Consellería de Economía e Facenda, e publicados no Diario Oficial de Galicia.
Para cumprir este mandato e despois de emitido informe favorable da Consellería de Economía e Facenda, esta consellería
DISPÓN:
Artigo único.
1.-Queda aprobado o prezo de venda ao público da publicación editada pola fundación pública Escola Galega de Administración Sanitaria e que se relaciona no anexo.
2.- Este prezo entenderase, de ser o caso, con IVE incluído.
Santiago de Compostela, 14 de febreiro de 2008.
Mª José Rubio Vidal
Conselleira de Sanidade
ANEXO
Atención sanitaria y nuevas necesidades poblacionales: inmigración y demanda:. 6,50 .
RESOLUCIÓN do 17 de xaneiro de 2008, da Secretaría Xeral da Consellería de Cultura e Deporte, pola que se lles dá publicidade aos convenios de colaboración subscritos por esta consellería no último cuadrimestre.
CONSELLERÍA DE CULTURA E DEPORTE — III. OUTRAS DISPOSICIÓNS — 12/03/2008

O artigo 11 da Lei 4/2006, do 30 de xuño, de transparencia e boas prácticas na Administración pública galega, impón a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración previstos no artigo 3.1º c) do texto refundido da Lei de contratos das administracións públicas, subscritos no cuadrimestre anterior.
En consecuencia, e para lle dar cumprimento a esa obriga,
DISPOÑO:
Artigo único.-Darlle publicidade á relación dos convenios subscritos pola Consellería de Cultura e Deporte nos meses de setembro, outubro, novembro e decembro do ano 2007, que se incorpora como anexo a esta resolución.
Santiago de Compostela, 17 de xaneiro de 2008.
Carlos Amoedo Souto
Secretario xeral da Consellería de Cultura
e Deporte
Ver referencia pdf "05100D015P101.PDF"
RESOLUCIÓN do 3  de marzo de 2008, da Dirección Xeral de Ordenación e Innovación Educativa, pola que se procede a designar os membros e a facer pública a composición do xurado de selección que analizará e valorará as solicitudes dos aspirantes aos premios extraordinarios de formación profesional específica de grao superior correspondentes ao curso 2006-2007.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 12/03/2008

En virtude da autorización conferida pola disposición derradeira primeira da Orde do 6 de febreiro de 2008, pola que se convocan os premios extraordinarios de formación profesional específica de grao superior correspondentes ao curso 2006-2007, e de conformidade co establecido no artigo 7 desa orde, en relación coa composición do xurado de selección encargado da análise e valoración das solicitudes, esta dirección xeral
RESOLVE:
Primeiro.-Designar os membros do xurado de selección que deberá analizar e valorar as solicitudes dos aspirantes aos premios extraordinarios de formación profesional correspondentes ao curso 2006-2007 e facer pública a súa composición, que é a que figura no anexo a esta resolución.
Segundo.-Por proposta do xurado de selección poderanse designar os especialistas necesarios para que asesoren o xurado de selección na valoración dos méritos dos aspirantes.
Terceiro.-Esta resolución entrará en vigor o mesmo día da súa publicación.
Santiago de Compostela, 3 de marzo de 2008.
María José Pérez Mariño
Directora xeral de Ordenación e Innovación Educativa
ANEXO
Xurado de selección
* Presidente:
-Uxío Cortés Couselo, subdirector xeral de Formación Profesional, en delegación da directora xeral de Ordenación e Innovación Educativa.
* Membros:
-Gonzalo Sanmartín Brey, xefe do Servizo de Avaliación e Calidade do Sistema Educativo.
-Xosé María Cerviño Varela, xefe do Servizo de Formación Profesional.
-Jesús Álvarez Marcote, inspector de educación.
-Elisa Isabel Amoedo Barciela, inspectora de educación.
-José Luis Vázquez Fernández, inspector de educación.
-Carmen García Rodríguez, inspectora de educación.
-Carlos Salvado Fernández, profesor de ensino secundario.
-José Antonio Jardón Bahía, profesor de ensino secundario.
-Margarita Pin Rodríguez, profesora de ensino secundario.
-Carmen Rey Castro, profesora de ensino secundario.
-Jesús Manuel Rodríguez Buján, profesor de ensino secundario.
-Xosé Romarís Lens, profesor de ensino secundario.
-Leopoldo Bahillo Varela, funcionario da Dirección Xeral de Ordenación e Innovación Educativa, que actuará como secretario.
RESOLUCIÓN do 3 de marzo de 2008, da Dirección Xeral de Ordenación e Innovación Educativa, pola que se fai público o resultado do sorteo a que se refire o artigo 34 da Orde do 17 de marzo de 2007 pola que se regula o procedemento para a admisión do alumnado no segundo ciclo de educación infantil, educación primaria, educación secundaria obrigatoria e bacharelato en centros docentes sostidos con fondos públicos.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 12/03/2008

En cumprimento do disposto no artigo 34 da Orde do 17 de marzo de 2007 pola que se regula o procedemento para a admisión do alumnado no segundo ciclo de educación infantil, educación primaria, educación secundaria obrigatoria e bacharelato en centros docentes sostidos con fondos públicos (DOG nº 55, do 19 de marzo), que establece a data do día 1 de marzo ou, de non ser lectivo, como é o caso, o día lectivo inmediatamente seguinte, como a data do sorteo público previsto na devandita disposición, na sala A da Consellería de Educación e Ordenación Universitaria, edificio administrativo de San Caetano, en Santiago de Compostela, e baixo a presidencia do subdirector xeral de Centros, ás 12.00 horas desta data, tivo lugar o devandito sorteo.
Conforme o resultado do sorteo, as dúas letras de prioridade que afectan o primeiro e, de ser o caso, o segundo apelido, para os efectos de resolución do desempate da puntuación final na orde de admisión do alumnado no segundo ciclo de educación infantil, educación primaria, educación secundaria obrigatoria e bacharelato en centros docentes sostidos con fondos públicos correspondente ao ano 2008, serán as letras «Q» e «V».
Santiago de Compostela, 3 de marzo de 2008.
María José Pérez Mariño
Directora xeral de Ordenación e Innovación Educativa
RESOLUCIÓN do 14 de febreiro de 2008, da Dirección Xeral de Relacións Laborais, pola que se dispón o rexistro, o depósito e a publicación, no Diario Oficial de Galicia, do acordo da comisión paritaria do convenio colectivo de ámbito da Comunidade Autónoma de Galicia para o sector de perrucarías de donas, cabaleiros, unisex e beleza, polo que se aproba a táboa salarial para o ano 2008.
CONSELLERÍA DE TRABALLO — III. OUTRAS DISPOSICIÓNS — 13/03/2008

Visto o acordo subscrito o 24 de xaneiro de 2008 pola comisión paritaria do convenio colectivo de ámbito da Comunidade Autónoma de Galicia para o sector de perrucarías de donas, cabaleiros, unisex e beleza, polo que se aproba a táboa salarial para o ano 2008, e de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo.
A Dirección Xeral de Relacións Laborais,
ACORDA:
Primeiro.-Ordenar a inscrición do devandito acordo no rexistro xeral de convenios desta dirección xeral.
Segundo.-Remitir o texto orixinal ao correspondente servizo deste centro directivo.
Terceiro.-Dispoñer a súa publicación no Diario Oficial de Galicia.
Santiago de Compostela, 14 de febreiro de 2008.
Pilar Cancela Rodríguez
Directora xeral de Relacións Laborais
ANEXO
Acta da comisión paritaria do convenio colectivo da Comunidade Autónoma de Galicia para perrucarías de señoras, cabaleiros, unisex e beleza de Galicia 2007-2010
En Ourense, ás 10.00 horas do día 24 de xaneiro de 2008, reúnese nos locais da CEO, sitos na praza das Damas, nº 1, a representación sindical e empresarial do convenio colectivo da Comunidade Autónoma de Galicia para perrucarías de señoras, cabaleiros, unisex e beleza, formada polas persoas que se sinalan á marxe.
Pola parte empresarial: a Federación de Empresarios de Peluquería y Estética de Galicia (Fepega): Antonio Peiteado Iglesias, Camilo Sotelo Barroso, Juan Carlos Fernández Pérez. Asesora: María de Miguel.
Pola parte social: por UGT: Rogelio Cibeira Fernández, Carmen Lleche Galiñena, Eladio Romero Ares e Raimundo Méndez Polo.
A reunión foi convocada para actualizar a táboa salarial para o segundo ano de vixencia do convenio, coforme o establecido no artigo 22 do convenio colectivo, que establece que en 2008 o incremento será igual ao IPC real de 2007 máis o 0,50%. Sendo o IPC real do 4,2%, procede a actualización das táboas no 4,7%.
Ver referencia pdf "05200D009P049.PDF"
RESOLUCIÓN do 15 de xaneiro de 2008, da Secretaría Xeral da Consellería de Sanidade, pola que se lle dá publicidade aos convenios de colaboración subscritos por esta consellería e polo Servizo Galego de Saúde no terceiro cuadrimestre do ano 2007.
CONSELLERÍA DE SANIDADE — III. OUTRAS DISPOSICIÓNS — 13/03/2008

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG nº 136, do 14 de xuño) impón a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para cumplir esa obriga, por medio desta resolución dáselle publicidade á relación dos convenios subscritos pola Consellería de Sanidade e polo Servizo Galego de Saúde nos meses de setembro, outubro, novembro e decembro do ano 2007, que se incorpora como anexo a esta resolución.
Santiago de Compostela, 15 de xaneiro de 2008.
José Manuel Peña Penabad
Secretario xeral da Consellería de Sanidade
Ver referencia pdf "05200D007P042.PDF"
ORDE do 7 de marzo de 2008 pola que se autoriza o cambio de denominación do centro público de educación e promoción de adultos Artes e Oficios de Vigo.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 17/03/2008

Tendo en conta o disposto nos artigos 2 e 3 do Regulamento orgánico dos institutos de educación secundaria, aprobado polo Decreto 324/1996, do 26 de xullo, así como os correspondentes informes, por proposta da Dirección Xeral de Ordenación e Innovación Educativa, esta consellería
DISPÓN:
Autorizar o cambio de denominación do centro público de educación e promoción de adultos que no anexo se relaciona.
Santiago de Compostela, 7 de marzo de 2008.
Laura Sánchez Piñón
Conselleira de Educación e Ordenación Universitaria
ANEXO
Provincia: Pontevedra.
Concello: Vigo.
Localidade: Vigo.
Código de centro: 36018884.
Denominación: Centro público de educación e promoción de adultos Artes e Oficios.
Nova denominación: Centro público de educación e promoción de adultos Berbés.
DECRETO 45/2008, do 13 de marzo, polo que se dispón que cese Aurelio Romero Serrano como director xeral do Gabinete de Presidencia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — II. AUTORIDADES E PERSOAL — 14/03/2008

En virtude do establecido nos artigos 4.13º e 34.2º da Lei de Galicia 1/1983, do 22 de febreiro, de normas reguladoras da Xunta e da súa Presidencia, por proposta do conselleiro de Presidencia, Administracións Públicas e Xustiza, e logo da deliberación do Consello da Xunta de Galicia, na súa reunión do día trece de marzo de dous mil oito,
DISPOÑO:
Que cese Aurelio Romero Serrano como director xeral do Gabinete de Presidencia, agradecéndolle os servizos prestados.
Santiago de Compostela, trece de marzo de dous mil oito.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza
RESOLUCIÓN do 4 de marzo de 2008 pola que se modifican as bases para a xestión económico-financeira do Instituto Galego de Promoción Económica.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 14/03/2008

O Consello de dirección do Igape, mediante acordo do 30 de marzo de 2000, aprobou as bases para a xestión económico-financeira do instituto (DOG nº 81, do 27 de abril). Estas bases, supeditadas á normativa que para as sociedades e entidades de dereito público resulten aplicables, regulan o proceso de xestión económico-financeira do Igape, establecendo que se someterán a elas o conxunto de actividades que desenvolvan todos os órganos de xestión do instituto e que teñan repercusión económica.
Nos últimos anos o Igape vén incrementando de modo significativo a contía dos seus investimentos no capital doutras entidades, entidades que participan á súa vez no capital dun significativo número de empresas galegas. Este conxunto de entidades e as entidades participadas por elas estableceron, pola lexislación que se lles aplica, prazos máis amplos que os do Igape para o seu proceso de rendición de contas.
En consecuencia, co obxecto de adaptar os prazos do proceso de rendición de contas do Igape aos prazos das demais sociedades participadas e facilitar a realización dunha auditoría completa das contas do instituto, o Consello de dirección do Igape acordou modificar as súas bases de xestión económico-financeira.
Por todo isto, e de conformidade coas facultades que teño conferidas,
RESOLVO:
1. Publicar a seguinte modificación, acordada polo Consello de dirección do Igape na súa xuntanza do 29 de febreiro de 2008, das bases para a xestión económico-financeira do Instituto Galego de Promoción Económica (Igape):
Primeiro.-Modifícase a base 4ª, número VI, parágrafo segundo, das bases para a xestión económico-financeira do instituto, de forma que queda establecida do seguinte xeito:
«O director do instituto formulará as contas anuais do instituto previstas no Plan xeral de contabilidade público dentro do primeiro trimestre do ano seguinte. Dentro do primeiro semestre do ano seguinte procederase a someter á aprobación do Consello de dirección do instituto as contas anuais, acompañadas do informe elaborado por auditor externo independente».
2. Esta resolución entrará en vigor ao día seguinte da súa publicación no Diario Oficial de Galicia.
Santiago de Compostela, 4 de marzo de 2008.
Álvaro Álvarez-Blázquez Fernández
Director xeral do Instituto Galego de Promoción Económica
CORRECCIÓN de erros.-Orde do 22 de febreiro de 2008 pola que se establecen as bases reguladoras para a concesión de axudas para a prevención e defensa contra os incendios forestais en montes veciñais en man común e se convocan para o ano 2008.
CONSELLERÍA DO MEDIO RURAL — III. OUTRAS DISPOSICIÓNS — 14/03/2008

Advertidos erros na Orde do 22 de febreiro de 2008 pola que se establecen as bases reguladoras para a concesión de axudas para a prevención e defensa contra os incendios forestais en montes veciñais en man común e se convocan para o ano 2008, publicada no DOG nº 44, do 3 de marzo de 2008, cómpre realizar as seguintes correccións:
Na páxina 3.579, no artigo 13º, punto 10, onde di:
«a) Se a solicitude de pagamento supera a certificación emitida polos técnicos competentes en máis dun 3%, pero é inferior ou igual ao 20%, procederá unha redución adicional do dobre da diferenza en exceso.
b) Se a solicitude de pagamento supera a certificación emitida polos técnicos competentes en máis dun 20%, non se concederá a axuda.
c) Se a solicitude de pagamento supera a certificación emitida polos técnicos competentes en máis dun 30%, o beneficiario quedará excluído da axuda á cal tería dereito durante o ano civil en cuestión.
d) Se a solicitude de pagamento supera a certificación emitida polos técnicos competentes en máis dun 50%, o beneficiario quedará excluído da axuda ata un importe igual á devandita diferenza..».
Deberá dicir:
«Os pagamentos calcúlanse sobre a base do que se considera elixible. Cada unidade xestora determinará:
O importe que se pode conceder ao beneficiario en función exclusivamente da solicitude de pagamento. Para tal efecto, tomarase en consideración a suma dos importes de gastos que o beneficiario presenta como xustificación da operación aprobada.
O importe que se pode conceder ao beneficiario logo de controlar a elixibilidade dos gastos que o beneficiario presenta como xustificación da operación aprobada.
A cantidade para pagar ao beneficiario será a definida no importe b). Cando o importe a) supere o importe b) en máis dun 3%, a cantidade para pagar é igual ao importe b) menos a diferenza entre os dous importes. Esta redución non se aplica cando o beneficiario pode demostrar que non é responsable da inclusión do importe non elixible».
DECRETO 48/2008, do 28 de febreiro, polo que se dispón o cesamento dun vogal do Consello de Administración do ente público Portos de Galicia.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — II. AUTORIDADES E PERSOAL — 24/03/2008

O ente público Portos de Galicia, creado pola Lei 5/1994, do 29 de novembro, ten entre as súas funcións a ordenación, administración e explotación das obras, instalacións, servizos e actividades portuarias, así como a planificación das zonas de servizo e as súas futuras ampliacións.
A teor do establecido no artigo 7 da devandita lei e no artigo 10 do seu regulamento (aprobado polo Decreto 227/1995), o órgano superior colexiado do ente público é o Consello de Administración. Del forman parte sete vogais en representación dos sectores económicos relacionados coas actividades portuarias, e correspóndenlles tres ás confrarías de pescadores ou asociacións de produtores, un por cada provincia costeira.
Segundo o previsto no artigo 10.6º do regulamento do ente público, estes vogais deixarán de desempeñar o seu cargo no suposto de proposta de cesamento emanada do presidente por iniciativa propia ou das institucións, corporacións ou organismos que propuxeran o seu nomeamento.
Xa que logo, recibida proposta de novo nomeamento de representante da Federación Provincial de Confrarías de Pescadores de Pontevedra no Consello de Administración de Portos de Galicia, por proposta da conselleira de Política Territorial, Obras Públicas e Transportes, e logo de deliberación do Consello da Xunta de Galicia na súa reunión do día vinte e oito de febreiro de dous mil oito,
DISPOÑO:
Artigo único.-Que cese como vogal titular do Consello de Administración do ente público Portos de Galicia, en representación da Federación Provincial de Confrarías de Pescadores de Pontevedra, Jesús López Méndez, agradecéndolle os servizos prestados.
Santiago de Compostela, vinte e oito de febreiro de dous mil oito.
Emilio Pérez Touriño
Presidente
María José Caride Estévez
Conselleira de Política Territorial, Obras Públicas
e Transportes
b) NOMEAMENTOS CONSELLERÍA DE POLÍTICA TERRITORIAL, OBRAS PÚBLICAS
E TRANSPORTES
RESOLUCIÓN do 13 de febreiro de 2008, da Dirección Xeral de Calidade e Avaliación Ambiental, pola que se lles dá publicidade ás axudas concedidas ao abeiro da Orde do 12 de xullo de 2007 destinadas a entidades locais de Galicia para a mellora da xestión e explotación dos puntos limpos construídos para a xestión de residuos sólidos urbanos.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 14/03/2008

De conformidade co disposto no artigo 15 da Lei 9/2007, de subvencións de Galicia, e no artigo 78.8º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, procédese mediante esta á publicación do extracto das axudas outorgadas pola Consellería de Medio Ambiente e Desenvolvemento Sostible ao abeiro da Orde do 12 de xullo de 2007, destinadas a entidades locais de Galicia para a mellora da xestión e explotación dos puntos limpos construídos para a xestión de residuos sólidos urbanos.
Deste xeito, cómpre sinalar, polo que atinxe ás axudas concedidas con cargo aos orzamentos xerais da Comunidade Autónoma de Galicia para o período comprendido entre o 1 de xaneiro de 2007 ata o 31 de decembro de 2007, o seguinte:
a) Norma reguladora da convocatoria: Orde do 12 de xullo de 2007, pola que se convoca para o ano 2007 a concesión de axudas destinadas a entidades locais de Galicia para a mellora da xestión e explotación dos puntos limpos construídos para a xestión de residuos sólidos urbanos (Diario Oficial de Galicia nº 144, do 26 de xullo).
b) Aplicación orzamentaria: 15.03.541D.760.0.
c) Crédito orzamentario:
-1.000.000 de euros con cargo aos orzamentos xerais da Comunidade Autónoma de Galicia para o 2007.
d) Finalidade da axuda: contribuír a abaratar os custos de xestión e explotación que teñen que sufragar as entidades locais pola prestación do servizo público de xestión do punto limpo e soporten, en consecuencia, os custos derivados desas actuacións.
e) Destinatarios: concellos, entidades locais, mancomunidades ou outras agrupacións de municipios legalmente constituídas así como asociacións voluntarias de municipios da nosa comunidade autónoma que cumpran os requisitos fixados pola orde da convocatoria.
f) Entidades beneficiarias e importe das axudas:
Ver referencia pdf "05300D006P017.PDF"
Santiago de Compostela, 13 de febreiro de 2008.
Joaquín Lucas Buergo del Río
Director xeral de Calidade e Avaliación Ambiental
DECRETO 49/2008, do 28 de febreiro, polo que se dispón o nomeamento dun vogal do Consello de Administración do ente público Portos de Galicia.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — II. AUTORIDADES E PERSOAL — 24/03/2008

O ente público Portos de Galicia, creado pola Lei 5/1994, do 29 de novembro, ten entre as súas funcións a ordenación, administración e explotación das obras, instalacións, servizos e actividades portuarias, así como a planificación das zonas de servizo e as súas futuras ampliacións.
A teor do establecido no artigo 7 da devandita lei e no artigo 10 do seu regulamento (aprobado polo Decreto 227/1995), o órgano superior colexiado do ente público é o Consello de Administración. Del forman parte sete vogais en representación dos sectores económicos relacionados coas actividades portuarias, e correspóndeulles tres ás confrarías de pescadores ou asociacións de produtores, un por cada provincia costeira.
Estes vogais son nomeados polo Consello da Xunta de Galicia por proposta formulada polo presidente do ente público, en atención á proposta que emite cada unha das federacións provinciais das devanditas confrarías ou asociacións.
Polo exposto, recibida solicitude de novo nomeamento de representante da Federación Provincial de Confrarías de Pescadores de Pontevedra no Consello de Administración de Portos de Galicia, por proposta da conselleira de Política Territorial, Obras Públicas e Transportes, e logo de deliberación do Consello da Xunta de Galicia na súa reunión do día vinte e oito de febreiro de dous mil oito,
DISPOÑO:
Artigo único.-Nomear a José Antonio Gómez Castro, como vogal titular do Consello de Administración do ente público Portos de Galicia, en representación da Federación Provincial de Confrarías de Pescadores de Pontevedra.
Santiago de Compostela, vinte e oito de febreiro de dous mil oito.
Emilio Pérez Touriño
Presidente
María José Caride Estévez
Conselleira de Política Territorial, Obras Públicas e Transportes
RESOLUCIÓN do 15 de xaneiro de 2008, da Secretaría Xeral da Consellería do Medio Rural, pola que se lles dá publicidade aos convenios subscritos por esta consellería no segundo cuadrimestre do ano 2007.
CONSELLERÍA DO MEDIO RURAL — III. OUTRAS DISPOSICIÓNS — 18/03/2008

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG nº 136, do 14 de xuño) impón a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no segundo cuadrimestre anterior.
En consecuencia, e para lle dar cumprimento a esa obriga,
DISPOÑO:
Artigo único.-Darlle publicidade á relación dos convenios subscritos pola Consellería do Medio Rural nos meses de maio, xuño, xullo e agosto do ano 2007, que se incorpora como anexo a esta resolución.
Santiago de Compostela, 15 de xaneiro de 2008.
Alberte Souto Souto
Secretario xeral da Consellería de Medio Rural
Ver referencia pdf "05500D011P038.PDF"
CORRECCIÓN de erros.-Orde do 29 de febreiro de 2008 pola que se establecen as bases reguladoras para a concesión, en réxime de concorrencia competitiva, das subvencións ás asociacións de comerciantes sen fins de lucro, para a incentivación da demanda comercial (liña INCEM), fomento da cooperación empresarial e da calidade (liña COOP) e desenvolvemento equilibrado dos centros comerciais abertos de Galicia e eixes comerciais (liña MECCA), en desenvolvemento do Plan de renovación e mellora do comercio galego, e se procede á súa convocatoria (IN219A).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 18/03/2008

Advertido erro na devandita orde, publicada no DOG nº 50, do martes, 11 de marzo de 2008, cómpre facer a oportuna corrección:
-Na páxina 4.138, punto h.3), onde di: «...Fundación para o Fomento da Calidade, do cumprimento dos requisitos referidos no punto 4.2.», debe dicir: «...Fundación para o Fomento da Calidade, do cumprimento dos requisitos referidos no punto h.2)».
-Na páxina 4.140, columna esquerda, liñas 12 e 15, cómpre suprimir: «IVE excluído».
CORRECCIÓN de erros.-Decreto 237/2007, do 5 de decembro, polo que se crea a Xunta Consultiva de Contratación Administrativa da Comunidade Autónoma de Galicia e se regula a súa composición e funcións.
CONSELLERÍA DE ECONOMÍA E FACENDA — I. DISPOSICIÓNS XERAIS — 25/03/2008

Advertido erro no decreto antes citado, publicado no Diario Oficial de Galicia nº 244, do 19 de decembro de 2007, cómpre facer a seguinte corrección:
Na páxina 19.865, no artigo 6 punto 1, onde di: «Correspóndelle ao Pleno emitir os informes preceptivos previstos nas letras a) e b) do parágrafo segundo do artigo 2.2º, aprobar ...»; debe dicir: «Correspóndelle ao Pleno emitir os informes preceptivos previstos nas letras a) e b) do artigo 2.3º, aprobar ...».
CORRECCIÓN de erros.-Orde do 7 de febreiro de 2008 pola que se establece o sistema de transmisión de datos na fase de primeira venda da pesca fresca.
CONSELLERÍA DE PESCA E ASUNTOS MARÍTIMOS — I. DISPOSICIÓNS XERAIS — 26/03/2008

Advertidos erros na corrección de erros publicada no DOG nº 56, do luns 24 de marzo de 2008, cómpre efectuar as seguintes correccións:
-Na páxina 4.784, no anexo I, liña número 22, na columna Tipo/lonxitude, onde di: «DDMMAAA», debe dicir: «DDMMAAAA».
-Na mesma páxina, no segundo cadro, onde di: «Observacións. Situarase no campo 24-cantidade do lote», debe dicir: «Observacións. Situarase no campo 26-cantidade do lote», e onde di: «Observacións. Situarase no campo 25-importe da venda do lote», debe dicir: «Observacións. Situarase no campo 27-importe da venda do lote».
RESOLUCIÓN do 17 de marzo de 2008, da Secretaría Xeral de Comunicación, pola que se amplía o crédito inicial das axudas económicas destinadas a empresas xornalísticas e de radiodifusión.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 26/03/2008

A Resolución do 19 de novembro de 2007, que regula as axudas a empresas xornalísticas e de radiodifusión publicada no DOG nº 249, do 27 de decembro de 2007, establece as bases para a concesión destas subvencións.
O artigo 3º desta resolución identifica a contía inicial dos créditos destinados a financialas, sen prexuízo de posteriores modificacións orzamentarias. Así, ao existir dotacións dispoñibles para esta finalidade, cómpre ampliar o importe dos créditos inicialmente asignados coa finalidade de manter esta acción de fomento en niveis adecuados.
Polo exposto e no uso das facultades que teño atribuídas pola disposición adicional segunda, alínea c) do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia,
DISPOÑO:
Artigo único.
Primeiro. Ampliar o importe da contía máxima dos créditos destinados a dar cobertura orzamentaria á Resolución do 19 de novembro de 2007 pola que se establecen axudas económicas, en réxime de concorrencia competitiva, destinadas a empresas xornalísticas e de radiodifusión en dous millóns douscentos mil euros (2.200.000 ), con cargo á aplicación orzamentaria 04.30.151A.470.1.
Segundo. Esta modificación non afecta ao prazo establecido na referida resolución para a presentación de solicitudes.
Santiago de Compostela, 17 de marzo de 2008.
P.D.(Disposición adicional 2ª do
Decreto 44/2006, do 2 de marzo)
Fernando Salgado García
Secretario xeral de Comunicación
RESOLUCIÓN do 14 de marzo de 2008 pola que se fai pública a ampliación do límite de crédito dispoñible para o convenio de apoio financeiro aos investimentos das pequenas e medianas empresas de Galicia financiados polo Instituto Galego de Promoción Económica (Igape), o Instituto de Crédito Oficial (ICO) e as entidades financeiras.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 25/03/2008

Con data do 21 de maio de 2007, o Instituto Galego de Promoción Económica (Igape) e diversas entidades financeiras asinaron un convenio de colaboración co obxecto de establecer unha liña de subsidiación ao financiamento obtido polas pequenas e medianas empresas que promovan investimentos na Comunidade Autónoma de Galicia ou no estranxeiro, mediante algunha das liñas do Plan de Fomento Empresarial 2007 do Instituto de Crédito Oficial (ICO) (DOG nº 101, do 28 de maio).
Debido ao incremento de fondos por parte do Instituto de Crédito Oficial (ICO) destinados á Liña ICO-PEME, o Igape ten que ampliar o seu orzamento inicial co obxecto de resolver a totalidade de solicitudes presentadas ao abeiro do dito convenio.
Na súa virtude e de conformidade coas facultades que teño conferidas,
RESOLVO:
Único.-Amplíase en 205.000  o crédito para o exercicio 2008 establecido na partida 02.01-E5/10/01.656700 para o convenio de apoio financeiro aos investimentos das pequenas e medianas empresas de Galicia financiados polo Instituto Galego de Promoción Económica (Igape), o Instituto de Crédito Oficial (ICO) e as entidades financeiras, resultando un total de crédito dispoñible de 1.342.000 .
Santiago de Compostela, 14 de marzo de 2008.
Álvaro Álvarez-Blázquez Fernández
Director xeral do Instituto Galego de Promoción Económica
RESOLUCIÓN do 25 de febreiro de 2008 pola que se procede á publicación das axudas concedidas en virtude da Orde do 31 de xaneiro de 2007 pola que se regulan as axudas para o mantemento e mellora na calidade das escolas infantís 0-3 dependentes de entidades privadas de iniciativa social, modificada pola Orde do 27 de novembro de 2007.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 25/03/2008

De conformidade co disposto no artigo 18.1º da Lei 38/2003, do 17 de novembro, xeral de subvencións; no artigo 15.1º da Lei 9/2007, do 13 de xuño, de subvencións de Galicia; no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, procédese á publicación das axudas concedidas en virtude da Orde do 31 de xaneiro de 2007 pola que se regulan as axudas para o mantemento e mellora na calidade das escolas infantís 0-3 dependentes de entidades privadas de iniciativa social, modificada pola Orde do 27 de novembro de 2007.
Finalidade da axuda: as axudas teñen por obxecto o mantemento e mellora na calidade das escolas infantís 0-3 dependentes de entidades privadas de iniciativa social que cumpran os requisitos establecidos no Decreto 243/1995, do 28 de xullo, polo que se regula o réxime de autorización e acreditación de centros de servizos sociais (DOG do 21 de agosto) e no Decreto 329/2005, do 28 de xullo, polo que se regulan os centros de menores e os centros de atención á infancia (DOG do 16 de agosto), así como a normativa de desenvolvemento, se for o caso.
Norma reguladora: Orde do 31 de xaneiro de 2007 pola que se regulan as axudas para o mantemento e mellora na calidade das escolas infantís 0-3 dependentes de entidades privadas de iniciativa social. (Diario oficial de Galicia nº 29, do 9 de febreiro), modificada pola Orde do 27 de novembro de 2007 (Diario oficial de Galicia nº 233, do 3 de decembro).
Crédito orzamentario: 3.276.320,81 euros con cargo á aplicación orzamentaria 05.20.312B.481.0.
Estas actuacións están cofinanciadas polo Ministerio de Traballo e Asuntos Sociais.
As entidades beneficiarias e o importe das axudas concedidas a cada unha delas expresado en euros recóllense no anexo a esta resolución.
Santiago de Compostela, 25 de febreiro de 2008.
Anxo Manuel Quintana González
Vicepresidente da Igualdade e do Benestar
Ver referencia pdf "05700D001P006.PDF"
Ver referencia pdf "05700D003P007.PDF"
DECRETO 50/2008, do 21 de febreiro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de construción de mellora da seguridade viaria na AC-305 Padrón (AG-11)-Ribeira (AC-550), treito: travesía de Escarabote. (Clave AC/06/023.06).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 25/03/2008

Con data do 17 de decembro de 2007, o director xeral de Obras Públicas, por delegación da conselleira de Política Territorial, Obras Públicas e Transportes aprobou, o proxecto de construción de mellora da seguridade viaria na AC-305 Padrón (AG-11)-Ribeira (AC-550), treito: travesía de Escarabote. Clave: AC/06/023.06.
Os bens e dereitos en que se concreta a declaración de urxente ocupación aparecen recollidos e valorados no citado proxecto.
A competencia para efectuar a declaración de urxente ocupación tena atribuída a Xunta de Galicia en virtude do artigo 2 do Decreto 156/1982, do 15 de decembro, sobre asunción de transferencias en materia de estradas e a súa asignación á Consellería de Política Territorial, Obras Públicas e Transportes, considerando xustificada a referida declaración pola súa incidencia favorable na seguridade viaria, xa que se trata dun treito de concentración de accidentes (TCA).
En virtude de todo o exposto e, en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación co previsto no artigo 16 da Lei 4/1994, do 14 de setembro, de estradas de Galicia, por proposta da conselleira de Política Territorial, Obras Públicas e Transportes e logo de deliberación do Consello da Xunta de Galicia na súa reunión do día vinte e un de febreiro de dous mil oito,
DISPOÑO:
Artigo único.-Declarar a utilidade pública e a urxente ocupación dos bens e dereitos necesarios e que se concretan no expediente administrativo instruído para os efectos de expropiación no proxecto de construción de mellora da seguridade viaria na AC-305 Padrón (AG-11)-Ribeira (AC-550), treito: travesía de Escarabote. Clave: AC/06/023.06.
Santiago de Compostela, vinte e un de febreiro de dous mil oito.
Emilio Pérez Touriño
Presidente
María José Caride Estévez
Conselleira de Política Territorial, Obras Públicas
e Transportes
RESOLUCIÓN do 24 de marzo de 2008 pola que se convoca un curso de especialización en transportes.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 28/03/2008

Dentro das actividades programadas para o ano 2008, e conforme as funcións atribuídas pola Lei 1/2007, do 15 de xaneiro, de creación da Academia Galega de Seguridade Pública, anúnciase a realización dun curso de especialización en transportes, que deberá desenvolverse conforme as seguintes bases:
Obxectivos.
Especializar os membros das forzas e corpos de seguridade nos coñecementos e normativa necesarios que lles poidan ser útiles no desempeño posterior do seu labor profesional.
Destinatarios.
O curso vai dirixido aos membros dos corpos de seguridade da Comunidade Autónoma de Galicia que superasen o curso básico de transportes desta academia.
Inscrición.
A inscrición dos participantes será totalmente gratuíta.
Prazas.
40 prazas.
Solicitudes.
1. O persoal que desexe participar neste curso deberá presentar, cuberta a máquina ou con letra moi clara, a instancia que figura no anexo.
2. O prazo para a presentación de instancias rematará o día 10 de abril de 2008, ás 14.00 horas.
3. As instancias deberán enviarse á Academia Galega de Seguridade Pública, sita na avenida da Cultura, s/n, 36680 A Estrada (fax: 886 20 61 22); ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Datas.
O curso realizarase durante os días 17, 24 e 30 de abril, e 8, 15, 20, 20, 22 e 29 de maio, en horario de 9.30 a 14.00 e de 15.30 a 19.00 horas, exepto o día 29 de maio que será das 9.30 ás 13.30 horas, cunha duración de 54 horas lectivas.
Contido.
-I. Ámbito e normativa de aplicación. Clasificación. Títulos habilitantes. Distintivos.
-II. Transporte de mercadorías perigosas.
-III. Aparello de control tacógrafo. Tempos de condución e descanso.
-IV. Prestación de servizos: transporte escolar, mercadorías perecedoiras, taxis, etc.
-V. Práctica de inspección e procedemento sancionador. Documentos de control.
Relación de admitidos.
A relación de admitidos farase publica o día 14 de abril a partir das 14.00 horas, no taboleiro de anuncios da Academia Galega de Seguridade Pública, ou ben poden coñecer e confirmar a súa asistencia chamando ao teléfono 886 20 61 09 e na páxina web:
http://agasp.xunta.es.
Lugar.
O curso desenvolverase na Academia Galega de Seguridade Pública, sita na avenida da Cultura, s/n, no concello da Estrada.
Certificado de aproveitamento.
Ao remate do curso entregaráselles un certificado de aproveitamento a aquelas persoas que acrediten a súa participación continuada a el e superen as correspondentes probas de coñecementos.
Modificacións.
A Academia Galega de Seguridade Pública poderá modificar o desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 24 de marzo de 2008.
P.S. (Disp. 1ª Orde 31-1-2008; DOG nº 23, do 1 de febreiro)
María Isabel Durántez Gil
Directora xeral de Interior
Ver referencia pdf "06000D014P106.PDF"
RESOLUCIÓN do 25 de febreiro de 2008, da  Dirección Xeral de Patrimonio Cultural, pola que se inscribe a Asociación Instituto Caminho do Sol no Rexistro de Entidades de Promoción do Camiño de Santiago.
CONSELLERÍA DE CULTURA E DEPORTE — III. OUTRAS DISPOSICIÓNS — 27/03/2008

Examinada a solicitude de inscrición no Rexistro de Entidades de Promoción do Camiño de Santiago, presentada pola Asociación Instituto Caminho do Sol, do 4 de febreiro de 2008.
Visto o Decreto 45/2001, de 1 de febreiro, de refundición da normativa en materia do Camiño de Santiago, modificado en parte polo Decreto 209/2002, do 13 de xuño.
Visto igualmente o informe da Subdirección Xeral de Protección da Cidade e Camiños de Santiago, emitido de acordo co artigo 23º do mencionado decreto, segundo o cal «as entidades solicitantes deberán ter como finalidade a recuperación, conservación e promoción dos Camiños de Santiago, así como a difusión da cultura derivada deles».
Considerando que, segundo o artigo 26º, a solicitude foi presentada segundo o modelo que figura no anexo e acompañada da documentación pertinente.
Considerando que a solicitude presentada cumpre as normas establecidas no decreto de referencia.
RESOLVO:
Que a Asociación Instituto Caminho do Sol quede inscrita no Rexistro de Entidades de Promoción do Camiño de Santiago co número 174.
Santiago de Compostela, 25 de febreiro de 2008.
Felipe Arias Vilas
Director xeral de Patrimonio Cultural
RESOLUCIÓN do 22 de febreiro de 2008 pola que se procede á publicación das subvencións concedidas en virtude da Orde do 31 de xaneiro de 2007 pola que se convocan axudas para o desenvolvemento de programas de educación familiar polas corporacións locais de Galicia.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 27/03/2008

De conformidade co disposto no artigo 18.1º da Lei 38/2003, do 17 de novembro, xeral de subvencións, e no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, procédese á publicación das subvencións concedidas en virtude da Orde do 31 de xaneiro de 2007 pola que se convocan axudas para o desenvolvemento de programas de educación familiar polas corporacións locais de Galicia.
Finalidade da axuda: as axudas teñen por obxecto financiar programas de intervención familiar que desenvolverán as corporacións locais a través de persoal técnico que se incorporará ao equipo de servizos sociais de atención primaria.
Norma reguladora: Orde do 31 de xaneiro de 2007 pola que se convocan axudas ao desenvolvemento de programas de educación familiar polas corporacións locais de Galicia (Diario Oficial de Galicia nº 27, do 7 de febreiro).
Crédito orzamentario: 2.155.346,92 euros con cargo á aplicación orzamentaria 05.20.312A.460.0.
Santiago de Compostela, 22 de febreiro de 2008.
Anxo Manuel Quintana González
Vicepresidente da Igualdade e do Benestar
Ver referencia pdf "05900D003P011.PDF"
Ver referencia pdf "05900D004P013.PDF"
DECRETO 52/2008, do 6 de marzo, polo que se aproba o cambio de denominación do Colexio Oficial de Delineantes de Lugo, que pasa a denominarse Colexio Oficial de Delineantes e Técnicos Superiores Proxectistas de Lugo.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 27/03/2008

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire, no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais, complementando así o ámbito competencial determinado no artigo 27.29º do Estatuto de autonomía de Galicia.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo, e asumiuse polo Decreto 337/1996, do 13 de setembro, da Xunta de Galicia.
O artigo 13.3º da Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, faculta os colexios profesionais a solicitar o seu cambio de denominación. A aprobación do cambio de denominación dun colexio profesional realizarase por medio de decreto do Consello da Xunta de Galicia. O cambio prodúcese como consecuencia da necesaria adaptación da denominación do colexio profesional á modificación da titulación profesional, como consecuencia dos diversos cambios nos plans de estudos de formación profesional.
Tendo en conta o exposto, en virtude do uso da competencia atribuída polo artigo 34.5º da Lei 1/1983, do 22 de febreiro, por proposta do conselleiro de Presidencia, Administracións Públicas e Xustiza e logo de deliberación do Consello da Xunta de Galicia, na súa reunión do día seis de marzo de dous mil oito,
DISPOÑO:
Artigo único.-Cambio de denominación.
Aprobar o cambio de denominación do Colexio Oficial de Delineantes de Lugo, que pasa a denominarse Colexio Oficial de Delineantes e Técnicos Superiores Proxectistas de Lugo.
Disposición derradeira.
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, seis de marzo de dous mil oito.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza